《上巳日作时落第客京师》
明代·冯惟敏

三月三日东风恶，满城桃李都摇落。
乍随飘扬入重云，还自低回委深壑。
长安道上东复西，曲江池边路转迷。
飞空不解作红雨，著土岂得为香泥。
风声如雷尘如墨，行道之人长太息。
春光犹有三之一，千树万树无颜色。
花开花落会有时，抵死不分狂风吹。
但愿周流御沟水，宁辞远别上林枝。
溟濛澒洞满天地，仓皇未识东君意。
不遣红英点翠苔，玉阶那得留余媚。
君不见昨日花开枝叶青，折来插之双玉瓶。
画堂不省红尘到，袅袅花气芬中庭。
又不见楼头小妇深闭门，晨起竟日寂无言。
卷帘欲放飞花入，扑面惊沙总断魂。

作者简介：（1511—1590）明山东临朐人，字汝行，号海浮。冯惟重弟。嘉靖十六年举人。官保定通判。能诗文，尤工乐府。所著杂剧《梁状元不伏老》盛行于时。有《山堂词稿》、《击节余音》。